趙氏鄮山書院詩并序
作者：方回
朝代：宋

paragraphs: 國學在國，鄉校在鄉。
在遂曰序，在黨曰庠。
虞夏殷周，厥制彌詳。
家亦有塾，以脩以藏。
蒙而已養，長罔不臧。
下而爲士，上而侯王。
莫不有師，扶綱植常。
生人之類，頼此以生。
四海九州，以治以平。
家德戶行，靡刑靡兵。
豈若後世，喪實存名。
業豈無齋，論亦有堂。
所習伊何，止於詞章。
剽竊掇拾，青紫爲榮。
高虛卑淺，燭理弗明。
亦儒其冠，亦公亦卿。
鄮山之塾，誰實成之。
匪有所覬，而斯營之。
一聖百賢，厥廡煌煌。
睎之則是，景行是行。